Ego Guillermus, comes Nivernensis et Forensis, notum facimus universis quod de querelis et discordiis que erant inter dominum episcopum Eduensem ex una parte, et nos ex alia, compromisimus in legittimam inquisitionem dilecti et fidelis nostri Bartholomei de Excomo, militis, promittentes bona fide quod quicquid ipse diceret per suam inquisitionem et per dictum suum, quod nos et dominus episcopus Eduensis teneremus bona fide. Idem Bartholomeus, per assensum dicti domini episcopi et nostri, de predictis querelis et discordiis pacem amicabiliter fecit, et super hiis in hunc modum protulit dictum suum: quod de omnibus capitalibus et fracturis villarum, vulnerationibus hominum, et de incendiis villarum aut domorum, super quibus unus alium impetebat sive placitabat, remanet quittus alter nostrum erga alterum nunc et semper. De vero villa de Foro, de qua nostre gentes desaisiverant dictum episcopum Eduensem, dixit idem Bartholomeus quod predictus episcopus de illa villa remaneat in saisina propria, propter hoc quod ipsi qui tenebant dictam villam dicebant de ea se fuisse homines antecessoris sui, et esse homines ipsius episcopi de dicta villa, et quod recognoscebant ipsam villam esse de feodo episcopi Eduensis, et hoc invenerat idem Bartholomeus per inquisitionem factam legittime ab eodem. Hoc autem dixit idem Bartholomeus, salvo jure nostro et heredum comitum Nivernensium, ita quod quando nos aut ille qui post nos tenebit comitatum Nivernensem aliquid petere voluerimus ab ipso episcopo super dicta villa, idem episcopus jus faciet de eadem. De contentionibus autem nemorum, que erant inter nos et dictum episcopum, dixit dictus Bartholomeus quod uterque nostrum remaneat in tali saisina in quali ante erat, et unus alii jus faciet super hoc quando alter ab altero vellet conquiri de contentionibus nemorum predictorum. Nos autem memorati Bartholomei dictum approbantes istud volumus, concedimus et laudamus, et presentes litteras facimus sigilli nostri munimine roborari, in testimonium veritatis. Datum anno Domini Mº CCº tricesimo nono, mense junio.